द्रविड़ को यादगार विदाई देने की तैयारी में धोनी?  
धोनी सीनियर खिलाड़ियों को यादगार विदाई देने के लिए जाने जाते हैं और अब देखना होगा कि उन्होंने द्रविड़ के लिए क्या योजना बनाई है।
भारतीय कप्तान महेंद्र सिंह धोनी सीनियर खिलाड़ियों को यादगार विदाई देने के लिए जाने जाते हैं और अब देखना होगा कि उन्होंने राहुल द्रविड़ के लिए क्या योजना बनाई है जो यहां शुक्रवार को इंग्लैंड के खिलाफ अंतिम एकदिवसीय मैच के साथ अपने वनडे कैरियर का अंत करेंगे।  धोनी ने 2008 में पूर्व कप्तानों सौरव गांगुली और अनिल कुंबले को यादगार विदाई दी थी। कुंबले के उत्तराधिकारी चुने गये धोनी ने अपने इस कप्तान को उनके अंतिम टेस्ट के बाद अपने कंधे पर उठा लिया था। उन्होंने इसके बाद सुनिश्चित किया कि भारत का सबसे सफल गेंदबाज श्रृंखला 2-0 से जीतने के बाद ट्राफी उठाने के लिए पोडियम पर मौजूद रहे।  नागपुर में गांगुली के अंतिम टेस्ट के दौरान उन्होंने अपने इस पूर्व कप्तान को आस्ट्रेलिया के खिलाफ कुछ देर के लिए टीम की कमान संभालने का मौका दिया था।  द्रविड़ अपनी अंतिम वनडे श्रृंखला में अब तक यादगार पारी खेलने में विफल रहे हैं और उन्होंने चार मैचों में केवल 13.75 की औसत से 55 रन बनाये हैं। इस दिग्गज ने अपने कैरियर में 343 वनडे में 39.06 की औसत से 10820 रन बनाये हैं।  द्रविड़ टेस्ट क्रिकेट में दूसरे सबसे सफल बल्लेबाज हैं लेकिन एकदिवसीय मैचों में भी उनका प्रदर्शन खराब नहीं है। वह वनडे में सर्वाधिक रन बनाने वालों की सूची में सातवें स्थान पर हैं। ब्रायन लारा और महेला जयवर्धने जैसे स्टार खिलाड़ी इस सूची में उनसे पीछे हैं।  यह पहला और आखिरी मौका होगा जब द्रविड़ वेल्स की राजधानी में भारत का प्रतिनिधित्व करेंगे। धोनी ने अपने कैरियर दौरान अंतरराष्ट्रीय क्रिकेट से संन्यास लेने वाले सीनियर क्रिकेटरों के सम्मान में हमेशा कुछ न कुछ किया है।  भारत के अप्रैल में विश्व कप जीतने के बाद धोनी और उनकी टीम ने सचिन तेंदुलकर को अपने कंधे पर उठाकर मुंबई के वानखेड़े स्टेडियम में विक्ट्री लैप लगाया था।  लेकिन जहां तक द्रविड़ का सवाल है तो यह विडंबना ही है कि 2007 में आस्ट्रेलिया के खिलाफ श्रृंखला के दौरान धोनी ने ही उन्हें एकदिवसीय टीम से बाहर करवाने में अहम भूमिका निभाई थी।  द्रविड़ ने इंग्लैंड के खिलाफ पांच मैचों की एकदिवसीय श्रृंखला के लिए भारतीय टीम में वापसी करने के तुरंत बाद ही एकदिवसीय क्रिकेट से संन्यास लेने की घोषणा कर दी थी।